**יואל בן-נון**

**חידות לפסח**

(התשנ"ג)

1. **אחד נתקע בדרך,**

**אחד הלך עם דודו,**

**אחד יצא עם פליט,**

**אחד שוּלחוּ אחיו;**

**איש בעל שֵׂעָר נכנס לחוֹרים,**

**האחר נדחף מלמטה ופעמיים ברח;**

**400 מולו ו-400 עליו,**

**ובאֵילים – רמזי צאצאיו.**

1. **התנין הרָעֵב**

**הוזמן וסירב;**

**המאומץ התיצב**

**בשבט א-לוהיו**

**שבר משיניו**

**50/40 במימיו;**

**רעבים מוזמניו, לדורותיו.**

1. **600 בחורים**

**הוכו אל החומש**

**בערפל השמש**

**במאה תשעים ושש,**

**במעמקים.**

1. **מנחלות יהודה**

**אפרים – ודן,**

**3 ערים**

**של תַנָאים**

**ובהם סיפורים –**

 **מה משותף ומה הקשר?**

 **רמז: הגדה ותוספתא.**

1. **4 רמזי גאולה – לשיר אחד בהגדה:**
2. **הסנה בוער.**
3. **עָלֹה נעלה.**
4. **נערה טובה יפת עיניים.**
5. **אבן הפינה.**
6. **ומאז –**

**רַד הלילה,**

**רב שירנו,**

**בשרשרת אלף דור –**

**עד חֶציוֹ**

**במהלליו נִרצָה,**

**ברכתו – בצפוּן.**

**פתרונות**

1. **תרח נתקע בדרך לארץ כנען – בחרן (בראשית י"א, לא-לב);**

**לוט הלך עם דודו לארץ כנען (י"ב, ד-ה);**

**"אברם העברי" יצא עם הפליט מסדום להצלת לוט (י"ד, יג-טז);**

**יצחק, שוּלחו אחיו, ישמעאל ובני קטורה מעליו בעוד אברהם חי (כ"ה, ו);**

**עֵשָׂו נולד "כאַדֶרֶת שֵׂעָר", והלך לכבוש את החוֹרים בארץ שֵׂעיר (כ"ה, כה; ל"ו, ח-ל);**

**יעקב יצא מלמטה אחוז בעקב ("ויעקבני זה פעמים", כ"ז, לו);**

**ברח לחרן מפני אחיו, ובסוף ימיו ירד למצרים;**

**עשו יצא מול יעקב עם 400 לוחמים עמו (ל"ב, ו; ל"ג, א);**

**400 שנות שעבוד תלויות מעליו, מברית בין הבתרים (ט"ו, יג);**

**צאצאי יעקב הם 12 שבטי ישראל, ו-70 בני ישראל שירדו למצרים (מ"ו, ח-כז);**

**ובאֵילים, אחרי יציאת מצרים, מצאו בני ישראל 12 עינות מים ו-70 תמרים;**

**(שמות ט"ו, כז).**

1. **פרעה מלך מצרים הוא "התַנים הגדול הרֹבץ בתוך יאֹריו" (יחזקאל כ"ט, ג),**

**כשהיה רָעֵב ממכות מצרים על היאור, על אדמת מצרים,**

**ובייחוד, בברד ובארבה, על כל מה שצמח –**

**הוזמן להשתתף עם בני ישראל בחגיגת היציאה ממצרים – אך סירב!**

**משה גדל בבית פרעה על ידי בת פרעה, כבן מאומץ,**

**והוא התייצב מול פרעה 'התנין הרעב', בשבט א-לוהיו,**

**בהיותו "כבד פה וכבד לשון", 'שבר משיניו' כדי לדבר מול פרעה,**

**וכדי להכות אותו במימיו, מן היאור בדם ובצפרדע עד ים-סוף,**

**40 או 50 מכות (ויותר, לפי המדרש בהגדה) –**

**ולדורות, "כל דִכפין ייתי וייכוּל" = כל רעב יבוא ויאכל, בליל הסדר.**

1. **ב-600 "רכב בחור" רדף פרעה אחרי בני ישראל,**

**וכולם הוכו, שקעו, צללו וטבעו 'במעמקים',**

**'בערפל השמש', דהיינו, "באַשמֹרת הבֹּקר... בעמוד אש וענן",**

**וגימטריה של 'ים סוף' היא 196 !**

1. **ביבנה אשר בנחלת יהודה ("יבנאל", יהושע ט"ו, יא), נפגשו התַנָאים אחרי החורבן,**

**ואחרי רבן יוחנן בן זכאי, רבן גמליאל דיבנה עלה לנשיאות;**

**אחרי העימות עם רבי יהושע והפגיעה בכבודו (ברכות כז ע"ב),**

**התמנה במקומו רבי אלעזר בן עזריה, והוא ישב במרכז חמשת החכמים (שבהגדה) –**

**"מעשה ברבי אליעזר ורבי יהושע ורבי אלעזר בן עזריה, ורבי עקיבא ורבי טרפון,**

**שהיו מסובין בבני ברק" אשר בנחלת דן (יהושע י"ט, מה),**

**במקומו של רבי עקיבא ובית דינו ה"יפה" (סנהדרין לב ע"ב),**

**ונהגו כמותו וכשיטתו (פסחים קכ ע"ב) לספר ביציאת מצרים 'כל הלילה'!**

**ואולי במקביל, בעיר לוד, אשר בנחלת אפרים (כמתבקש מיהושע ט"ז, ג) –**

**"מעשה ברבן גמליאל וזקנים, שהיו מסובין בביתו של בייתוס בן זונין בלוד,**

**והיו עסוקין בהילכות הפסח כל אותו הלילה עד קרות הגבר, [ואז]**

**הגביהו [שולחנות] מלפניהם, ונועדו והלכו להם לבית המדרש";**

**(תוספתא סוף פסחים).**

1. **אילו הוציאנו ממצרים ... ולא קֵרבנו לפני הר סיני (שם בער הסנה) –**

**דיינו [להודות ולהלל!**

**אילו נתן לנו את התורה, ולא הכניסנו לארץ ישראל ("עָלֹה נעלה וירשנו אֹתהּ") –**

**דיינו [להודות ולהלל]!**

**אילו הכניסנו לארץ ישראל (שם 'נערה טובה יפת עיניים'),**

**ולא בנה לנו את בית הבחירה (='אבן הפִּנה') –**

**דיינו [להודות ולהלל]!**

1. **הבית הפותח בהורה הישראלית (מילים, יעקב אורלנד, לחן עממי-חסידי)**

**על חיי החלוצים בארץ עם תחילת קיבוץ הגלויות,**

**מתאים במיוחד לליל הסדר, שמתחיל רק ברדת לילה, וכולו שיר הלל:**

**'רב/רַד הלילה רב שירנו הבוקע לשמים,**

**שובי שובי הורתנו מחודשת שבעתים;**

**שובי שובי ונסוב כי דרכנו אין לה סוף,**

**כי עוד נמשכת השרשרת,**

**כי לבנו לב אחד, מעולם ועדי עד,**

**כי עוד נמשכת השרשרת ... אלף דור...';**

**עד חצי הלילה מצות וסעודה,**

**ואז בא זמן 'הלל-נִרצָה',**

**וברכת האפיקומן (=השי) במוסתר ב'צָפוּן'.**